প্রাক্তন ও বর্তমান নেতার মধ্যে অভিযোগ ও পাল্টা অভিযোগের জেরে শুক্রবার তৃণমূল ছাত্র পরিষদের (টিএমসিপি) গোষ্ঠীদ্বন্দ্বের সাক্ষী রইল কলকাতা বিশ্ববিদ্যালয়।
বিশ্ববিদ্যালয়ের বিভিন্ন হস্টেলে চাল-ডাল বিক্রির সিন্ডিকেট চালানোর অভিযোগ উঠল ছাত্র সংসদের বর্তমান সাধারণ সম্পাদক সৌরভ অধিকারীর ঘনিষ্ঠ এক ছাত্রনেতার বিরুদ্ধে। অভিযুক্ত ওই ছাত্রনেতার নাম আব্দুল কাইয়ুম মোল্লা। এদিন কাইয়ুমের বিরুদ্ধে উপাচার্য সুগত মারজিতের কাছে স্মারকলিপি দেন ছাত্র সংসদের প্রাক্তন সাধারণ সম্পাদক কুণাল সামন্ত। তাঁর আরও অভিযোগ, বিশ্ববিদ্যালয়ের ‘ক্লোজ্ড সার্কিট’ ক্যামেরার ফুটেজ সৌরভের ব্যক্তিগত মোবাইলে পাঠানো হচ্ছে। হস্টেলের আবাসিক কে হবেন, তাও ঠিক করছেন সৌরভ। এমনকী, রাজনৈতিক প্রভাব খাটিয়ে বিশ্ববিদ্যালয়ের বিভিন্ন বিভাগের আলোচনাসভার জন্য বরাদ্দ অর্থ বেআইনিভাবে ছাত্র সংসদের মাধ্যমে খরচ করা হচ্ছে। কুণাল বলেন, ‘‘উপাচার্য আমাদের অভিযোগগুলি খতিয়ে দেখার আশ্বাস দিয়েছেন।’’
অভিযোগ প্রসঙ্গে সৌরভ বলেন, ‘‘বিশ্ববিদ্যালয় কর্তৃপক্ষ বা টিএমসিপি নেতৃত্ব যদি এ নিয়ে আমার কাছে কিছু জানতে চান, আমি নিশ্চয় উত্তর দেব। কুণাল আমার আগে সাধারণ সম্পাদক ছিলেন। তাঁকে আমি শ্রদ্ধা করি।’’ কাইয়ুম বলেন, ‘‘ভিত্তিহীন অভিযোগ। এ নিয়ে কিছু বলতে চাই না।’’
এদিনই আবার কুণালের বিরুদ্ধে উপাচার্যের দ্বারস্থ হন বিশ্ববিদ্যালয়ের হার্ডিঞ্জ হস্টেলের কিছু আবাসিক। তাঁদের পক্ষ থেকে বিশ্বজিৎ জোয়ারদার জানান, দীর্ঘদিন ধরেই কুণাল হস্টেলে ‘দাদাগিরি’ চালিয়ে আসছেন। নিয়মবহির্ভূতভাবে বহিরাগতদের হস্টেলে রাখছেন তিনি। বিশ্বজিতের অভিযোগ, ‘‘কুণালের দাদাগিরির প্রতিবাদ করলেই মারধরের হুমকি দেওয়া হচ্ছে।’’ কুণাল বলেন, ‘‘দুর্নীতির বিরুদ্ধে সরব হওয়াতেই এসব অভিযোগ তোলা হচ্ছে।’’
বিশ্ববিদ্যালয় সূত্রের খবর, পুজোর পরেই ছাত্র সংসদ নির্বাচনের সম্ভাবনা রয়েছে। সেই দিকে লক্ষ্য রেখেই বর্তমান সাধারণ সম্পাদকের বিরুদ্ধে নতুন করে সক্রিয়তা বাড়াচ্ছেন প্রাক্তন।